

Ára: 180 Ft

III. évf. 2. szám **Évközi XX. vasárnap** 2022. augusztus 14.

**Szűz Mária temetése**

# Első ének (Karancsberény - Hulitka Róbert saját gyűjtéséből)



Egykor midőn Szűz Mária árvaságán búsula

Fölmegy olajfák hegyére, honnan mennybe ment fia.

Imádkozik kívánsággal szent szíve elbágyada,

Hogy ily soká szent fiától árvaságra van hagyva.

Azonnal Gábriel angyal eleibe leszálla

Fényességgel a kezébe tart egy olajfa ágat.

Mondván Üdvözlégy Mária, én Uramnak szent anyja,

Örülj, örvendj, mert szent fiad kérésed meghallgatta.

Monddá azért Szűz Mária: Édes őrző angyalom

Mit jelent e szép köszöntés, amit mondtál, nem tudom

Te szent fiad hozzád küldött, hogy neked megjelentsem,

Mert közel van az az idő, hogy magához felvegyen.

Kérlek tehát alázattal édes őrző angyalom

Mond meg nekem mely nap leszen az én boldog halálom

És szent Fiamnak jelet tartsd meg utolsó kívánságom,

Három dolgot kérnék tőled, hogyha kedvét találom.

Első, hogy én halálomkór szent Fiam jöjjön hozzám,

Második az apostolok legyenek a házamnál,

Harmadik kívánságom édes őrző angyalom

Óhajtom, hogy halálomkór a gonosz lelket ne lássam! Ámen.

(Dallam: <http://nepzeneipeldatar.hu/bongeszes/?tid=4770>)

## Második ének (Karancsberény - Hulitka Róbert saját gyűjtéséből)

(Változata: A dicsőséges halál vagy Szűz Mária elalvása és felébredése

<http://mek.niif.hu/07800/07884/html/szoveg_ori.html>)

Az olajfák hegyét esti fény borítja,

A sötét golgotát a napfény sugara.

Rózsaszínre festé, melynek tetejébe

Egykor a vér oltár tekintett az égre.

Letűnt a nap, s a hold már jó magasan jár,

Leragyog a földre ezer csillagsugár.

Ki járhat ily későn sötét gyászruhába,

Az illatot hintő olajfák árnyába.

Bánatos arcára rásüt a hold fénye,

Két szeméből könny hull a harmatos fűre.

Bánat rózsák nyílnak két halovány arcán,

Keze összetéve ima zeng ajkán.

És midőn elérte azon drága helyet,

Hol az Üdvözítő vért verejtékezett.

Térdre hullva bomlott a földre,

Szelíd szent szíved búsan néz a földre.

Bánatos zokogás töri meg a csendet,

Amely e bánatos kebelből felzengett.

Oly keservesen sír, mint a bús gerlice,

Mély fájdalom lehet bánatos szívébe.

Búsan zeng ajkáról a siralmas panasz,

Óh mikor derül rám a mennyei tavasz.

Ó bárcsak tudnám, hogy mikor ér már véget,

Ez a búval teljes gyászos földi élet.

Szűz Mária volt az ki így fohászkodott,

És szent fia után égbe vágyakozott.

A csillagok felé kitárja két karját,

Epedő szent vággyal kérte édes fiát.

A földön elhagyott, akiket szerettem,

Elhagyott szegény özvegy árva lettem.

Bús árvaságomnak csak akkor lesz vége,

Ha veled örvendek szent fiam az égben.

A csillag fényében mint felkelő hajnal,

Leszállott a földre Gábriel arkangyal.

Az olajfák hegyén Szűz Mária előtt,

Mennyei hangokkal e kép köszönté őt.

Köszöntelek téged az égiek nevében,

Mária a Szentháromság személyében.

Szent fiad elébe felszállott kérésed,

Szent Atyjával együtt meghallgatott téged.

Midőn három hajnal gyöngyharmata lehull,

Reád egy fölséges égi álom borul.

Angyalok fogják le szelíd szemeidet

Istennek szentjei virrasztanak feletted.

## Harmadik ének (Szöveg -Hulitka Róbert saját gyűjtéséből)

Dallama: <https://nepenekgyujtemeny.keesz.hu/hatvanharom-evet-betoltott-maria>



Hatvanhárom évet betöltött Mária

Midőn kívánkozott fia országába.

Leszállott Gábor arkangyal, így szólt hozzá égi hanggal:

Reád vár szent Fiad örök boldogsággal.

Ezt az üzenetet amidőn meghalá

Szent János apostolnak örömmel elmondá,

Hogy elérte élte végét és elhagyta hű gyermekét:

És csendes álomra zárja le szent szemét.

Oly gyönyörű halál és oly csendes álom

Mint a Máriáé nem volt a világon.

Nincs elhervadva orcája, szent mosolyra nyílik szája,

Olyan mint az égnek fehér lilioma.

A szép Szűz Mária gyászterítőn fekszik

Hófehér fátyollal Szent testét befödik

Azután az apostolok felfogák a gyászkoporsót,

Vállaikon vitték a benne nyugovót.

Amidőn kiértek a temetőkertbe

A Szent Szűznek testét zokogva tették le.

Három napig virrasztották a drága Szűz koporsóját,

A Szent apostolok siratják halálát.

Szent Tamás apostol amint megérkezett

Ki a gyászesetről még nem tudott semmit.

Kérte apostol társait, hogy a koporsó födelit

Vegyék le, hogy lássa a Szent Szűznek testét.

Örömmel megtették az ő kívánságát,

De be nem tölthették jámbor óhajtását.

Mert a virágok virága nem volt már a koporsóban

Felszállott szent Fia örök hazájába.

Egy fény töltötte be a sötét sírboltot,

Melyből az ég felé rózsa illat szállott.

A Szűznek szent testét ég felé angyalok vitték.

Kérjük mindnyájan, hogy értünk esedezzék. Ámen.

# Negyedik ének (Karancsberény - Hulitka Róbert saját gyűjtéséből)



Dallam: <http://nepzeneipeldatar.hu/bongeszes/index.php?tid=4772>

Szomorúság töltötte el az apostolok karát

Koporsóba kellett tenni a drága szép Szűzanyát.

Hatvanhárom éve után bevégezte élte útját,

Lezárta szelíd szemeit, nyugszik koporsójában.

Bús könnyeket hullajtanak, úgy siratják Máriát

Elvesztették szent anyjukat életük szent sugarát

Nézik kedves szent orcáját, csókolgatják kezét, lábát

Virágokkal ékesítik Szűzanya koporsóját.

Egy apostol felnyitotta a koporsó fedelét,

Meglepődtek, mert nem látták Szűz Mária szent testét.

Apostolok álmélkodtak ilyen csodát még nem láttak,

Koporsó fénysugarai a mennyek felé szálltak.

A mennyben nagy öröm van, vigadnak az angyalok,

Megszólalnak a harsonák, várják királynéjukat.

Az Úr Jézus édesanyját boldogságos Szűz Máriát

Nem engedik sírba zárni mennyországnak csillagát.

Fénysugár és rózsaillat kíséri dicső útját,

Gyémántkövek ékesítik mennyországnak kapuját.

Megnyitják a menny kapuját, beviszik a szép Szűzanyát,

Atya, Fiú és szentlélek nagy örömmel fogadják.

Elkészült a szép korona gyémántokkal kirakva,

Csillog, ragyog a tetején reménységünk csillaga.

Szűzanya fejére teszik szent angyalok vígan zengik

Üdvözlégy szép Szűz Mária mennyország királynéja.

Azért jöttünk mi is ide, hogy köszöntsük Máriát

Tiszteljük nagy szeretettel mennyország királynéját.

Ha eljön majd éltünk vége, tekints szenvedő népedre,

A te drága szent fiadhoz vezessél a mennyekbe. Ámen.

## Ötödik ének (Karancsberény - Hulitka Róbert saját gyűjtéséből)

(Dallam: Alkonyattól virradatig: Nagyboldogasszony virrasztása a Karancs-vidéken / [gyűjt. és összeáll....Hetény János] 2002 )

Megzendül az angyalok hárfája

Zeng az égieknek szent tábora

Üdvözlégy áldott légy Szűz Mária

Mennyország koronás királynéja.

Három nap nyugodtál koporsódban

Aludtál, de nem voltál meghalva.

Üdvözlégy áldott légy Szűz Mária

Mennyország koronás királynéja.

Midőn felnyílott koporsód zárja

Körülvett a rózsaillat árja.

Üdvözlégy áldott légy Szűz Mária

Mennyország koronás királynéja.

Lejött érted három angyali kar,

Rózsaszín felhő fénye eltakar.

Üdvözlégy áldott légy Szűz Mária

Mennyország koronás királynéja.

A Fiú Isten felemelt mennybe

Az Atya koronát tett fejedre.

Üdvözlégy áldott légy Szűz Mária

Mennyország koronás királynéja.

A hét malaszt tündöklő csillaga

Szűz homlokod gyémántkoronája.

Üdvözlégy áldott légy Szűz Mária

Mennyország koronás királynéja.

Te legboldogabb Szűz anya lettél

Mert a mennybe testestől felmentél

Üdvözlégy áldott légy Szűz Mária

Mennyország koronás királynéja.

Most az egek arany trónusán ülsz,

De hisszük hogy rajtunk is könyörülsz.

Üdvözlégy áldott légy Szűz Mária

Mennyország koronás királynéja.

Nekünk is nyisd meg egykor az eget,

Hogy ott is dicsérjünk téged.

Üdvözlégy áldott légy Szűz Mária

Mennyország koronás királynéja.

HIRDETÉSEK

Felnőtt asszisztenciára várjuk azon felnőtt férfiak jelentkezését, akik voltak már bérmálkozók, és a 16 életévüket betöltötték, és szívesen szolgálnának a szentmiséken. Ministránsok jelentkezését is várjuk: olyan fiatal fiúkat és lányokat, akik 8. életévüket betöltötték, de még nem múltak el 20 évesek.

Bercelre szacellánt (sekrestyést), illetve takarítót keresünk.

**2022.08.06-15 Tíznapos tábor Gyenesdiáson**

**2022.08.15 SZŰZ MÁRIA MENNYBEVÉTELE (NAGYBOLDOGASSZONY) – FÜ**

Parancsolt ünnep, vagyis kötelező a szentmisén való részvétel ugyanúgy, mint karácsony vagy újév napján. **A plébánia munkaszünetet biztosít az alkalmazottai számára**, és a katolikus munkaadók, foglalkoztatók, vállalkozók is **érezzék lelkiismereti kötelességüknek a nap szentmisével és munkaszünettel való megszentelését.**

**Ez természetesen más vasárnapokra is vonatkozik.**

**2022.08.15 H 08:30 Szentmise a Szécsénkei Templomban**

**Parancsolt 10:30 Igeliturgia a Galgagutai Templomban**

**ünnep 10:30 Szentmise a Becskei Templomban**

**NB!! 12:00 Szentmise a Berceli Templomban IDŐPONTVÁLTOZÁS**

 ***EWTN Magyarország munkatársaival***

 **12:00 Igeliturgia a Nógrádkövesdi Templomban**

 *15:00 Tervezett indulás a Berceli Plébánia elől a Parlamentbe*

 *17:00 Engesztelő imaóra a Szent Korona előtt a Parlamentben*

*2022.08.16. K Szent Ponciánusz pápa és Szent Hippolitusz áldozópap vértanúk – e*

 *Szent Rókus hitvalló – e*

 17:00 Szentmise a Vanyarci Boldog Ceferino közösségi Házban

2022.08.18. Cs Eudes Szent János áldozópap – e

 19:00 Szentségimádás a Berceli Templomban

**2022.08.19 P 13:00 A berceli, becskei, szécsénkei és nógrádkövesdi egyházi temetők bejárása a Váci Egyházmegyei Temetőfenntartó Kft. munkatársaival**

SZENT ISTVÁN KIRÁLY MAGYARORSZÁG FŐVÉDŐSZENTJE – FÜ

 16:30 Vigíliai Szentmise a Nógrádkövesdi Templomban

 18:00 Vigíliai Szentmise a Galgagutai Templomban kenyérszenteléssel

2022.08.20 Sz 08:30 Szentmise a Berceli Templomban kenyérszenteléssel

 16:00 Új kenyér megáldás a Vanyarci emlékműnél

**2022.08.21. V 08:30 Szentmise a Berceli Templomban**

 Grenkovics Imre Noel keresztelése

**Évközi 10:30 Szentmise a Becskei Templomban kenyérszentelés**

**XXI. 10:30 Igeliturgia a Galgagutai Templomban**

 **12:00 Igeliturgia a Nógrádkövesdi Templomban**

 **12:00 Szentmise a Szécsénkei Templomban kenyérszentelés**

*2022.08.22 H 15:00 Tervezett indulás a Berceli Plébánia elől a Parlamentbe*

 *17:00 Engesztelő imaóra a Szent Korona előtt a Parlamentben*

**2022.09.17. Sz 10:30 Bellarmin Szent Róbert ünnepi Szentmise és harang megáldása**

 **Becskén főcelebráns: Dr. Varga Lajos segédpüspök**

**2022.10.01. Sz 17:00 Búcsúi Szentmise és felújított harang megáldása**

 **Nógrádkövesden főcelebráns: Dr. Varga Lajos segédpüspök**

**2022.11.07. Sz 16:00 Szentmise bérmálás és felújított közösségi ház megáldása**

 **Bercelen főcelebráns: Marton Zsolt megyéspüspök**

**2022.11.11.P 17:00 Búcsúi Szentmise és Felújított templom megáldása**

 **Szécsénkén főcelebráns: Marton Zsolt megyéspüspök**

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: bercel@vacem.hu

Bankszámlaszám: 10700323-68589824-51100005

**Minden jog fenntartva, beleértve a másoláshoz, digitalizáláshoz való jogot is.**